b'\n_START_ARTICLE_\nKlagenfurt\n_START_SECTION_\nSijainti\n_START_PARAGRAPH_\nKlagenfurt sijaitsee 446 metri\xc3\xa4 merenpinnan yl\xc3\xa4puolella, W\xc3\xb6rthersee-j\xc3\xa4rven it\xc3\xa4rannalla, l\xc3\xa4hell\xc3\xa4 Sloveniaa ja Italiaa. Kaupunki on useiden mets\xc3\xa4isten vuorten ymp\xc3\xa4r\xc3\xb6im\xc3\xa4, joista jotkut, kuten Ulrichsberg, ylt\xc3\xa4v\xc3\xa4t yli kilometrin korkeudelle. Klagenfurtista etel\xc3\xa4\xc3\xa4n sijaitsee Karawankenin vuoristo, joka erottaa K\xc3\xa4rntenin Sloveniasta ja Italiasta. Kaupunki on pinta-alaltaan 120 neli\xc3\xb6kilometrin suuruinen.\n_START_SECTION_\nV\xc3\xa4est\xc3\xb6\n_START_PARAGRAPH_\nKlagenfurtissa asui vuoden 2019 arvion mukaan 100\xc2\xa0817 asukasta.\n_START_SECTION_\nKieli\n_START_PARAGRAPH_\nVuoden 2001 toukokuussa suoritetussa v\xc3\xa4est\xc3\xb6nlaskennassa 89,4 prosenttia kaupungin asukkaista ilmoitti \xc3\xa4idinkielekseen saksan. Toiseksi suurin kieliryhm\xc3\xa4 oli kroatia (3,3\xc2\xa0%), jonka j\xc3\xa4lkeen tuli slovenia (1,9\xc2\xa0%). Noin 10 prosenttia K\xc3\xa4rntenin sloveeneista asuu Klagenfurtissa.\n_START_SECTION_\nUskonto\n_START_PARAGRAPH_\nKlagenfurt on roomalaiskatolisen Gurkin hiippakunnan istuin._NEWLINE_Vuoden 2001 v\xc3\xa4est\xc3\xb6nlaskennan mukaan 68,8 prosenttia asukkaista oli katolisia, 7,5 prosenttia evankielisi\xc3\xa4, 3,0 prosenttia muslimeita, 1,5 prosenttia ortodokseja, 0,6 prosenttia jehovan todistajia ja 0,6 prosenttia vanhakatolisia. 16,1 prosenttia asukkaista ei tunnustanut mit\xc3\xa4\xc3\xa4n uskontoa.\n_START_SECTION_\nHistoria\n_START_PARAGRAPH_\nK\xc3\xa4rntenin herttua Hermann perusti Klagenfurtin linnakkeeksi alueella kulkevien kauppareittien l\xc3\xa4heisyyteen. Varhaisin maininta kaupungista historiallisissa l\xc3\xa4hteiss\xc3\xa4 sijoittuu my\xc3\xb6h\xc3\xa4iselle 1100-luvulle, jolloin se tunnettiin nimell\xc3\xa4 Forum Chlagenvurth. Asutus oli usein tulvivalla alueella, ja vuonna 1246 herttua Bernhard von Spanheim siirr\xc3\xa4tytti kaupungin turvallisemmalle paikalle. Se sai kaupunginoikeudet vuonna 1252._NEWLINE_Vuonna 1514 suuri tulipalo tuhosi kaupungin l\xc3\xa4hes t\xc3\xa4ysin, ja pyh\xc3\xa4n roomalais-saksalaisen keisarikunnan keisari Maximilian I luovutti kaupungin poikkeuksellisesti alueelliselle hallitukselle ollen kyvyt\xc3\xb6n sit\xc3\xa4 itse j\xc3\xa4lleenrakennuttamaan. Kaupungin hallinnon siirto elvytti uinahtaneen kaupungin uudelleen eloon. Kaupunkiin rakennettiin uusi keskusta, Neuer Platz, italialaisen arkkitehdin Domenico de Lalion suunnitelmien mukaisesti, sek\xc3\xa4 uusi kaupunginmuuri. _NEWLINE_Vuonna 1809 Napoleonin johtamat ranskalaiset joukot tuhosivat kaupunginmuurin, josta j\xc3\xa4i j\xc3\xa4ljelle vain pieni osa. Vuonna 1863 kaupungin taloutta piristi uusi rautatieyhteys St. Veit an der Glaniin, ja Klagenfurtista tuli alueen taloudellinen keskus. Toisessa maailmansodassa kaupunkia pommitettiin 41 kertaa. Pommituksissa kuoli 612 ihmist\xc3\xa4 ja tuhoutui t\xc3\xa4ydellisesti 443 rakennusta._NEWLINE_Klagenfurt otti vuonna 1961 k\xc3\xa4ytt\xc3\xb6\xc3\xb6n ensimm\xc3\xa4isen\xc3\xa4 it\xc3\xa4valtalaisena kaupunkina jalankulkuvy\xc3\xb6hykkeet. Vuonna 1973 kaupunkiin liitettiin nelj\xc3\xa4 naapurikuntaa, mik\xc3\xa4 kasvatti sen kokoa. Klagenfurt haki my\xc3\xb6s vuoden 2006 talviolympialaisia, mutta ei selviytynyt viralliseksi ehdokkaaksi.'